Med struttende kinder og dybe smilehuller paraderede regeringen i den forgangne uge for pressens altid velvillige kameraer og mikrofoner.

Den nye bandepakke – endnu en af slagsen – var på plads. 35 initiativer, som skal »komme efter« rockere og bandemedlemmer og gøre det mere trygt at leve i Danmark, som justitsminister Søren Pape Poulsen formulerede det over for DR.

Pakken er møntet på de 1.400 personer, der lige nu er registreret som rockere eller bandemedlemmer i Danmark, og har allerede mødt kritik fra eksperter, der vurderer, at pakken ikke vil have en forebyggende effekt – og at den endda i kraft af nogle af punkterne kan føre folk længere ud i hård kriminalitet.